Buurtwaglid geskiet: ‘Ons kan nou net wag en bid’Nico Henning. Foto: Verskaf Nico Henning, die 45-jarige AfriForum-buurtwaglid van Pretoria wat Dinsdagaand tydens ŉ gewapende rooftog in die weste van die stad vermoedelik met ŉ AK47-aanvalsgeweer geskiet is, se toestand is stabiel nadat hy Vrydag ŉ tweede noodoperasie moes ondergaan. “Die dokters het tydens die operasie sy derm geheg waar daar skade was. Hy is stabiel, maar ons sal nou vir ŉ paar dae moet wag vir sy liggaam om te herstel voor hy heeltemal buite gevaar gaan wees. Intussen kan ons net vir hom bid en hoop dat hy spoedig sal herstel. Hy reageer al darem op stemme,” het Ian Cameron, hoof van gemeenskapsveiligheid by AfriForum, Saterdag aan Maroela Media gesê. Henning word in die waakeenheid van die Netcare Milpark-hospitaal in Parktown in Johannesburg behandel. Sy vrou, Linda, haar broer, Len Bothma, en sy vrou, Linette, waak by sy hospitaalbed. Maroela Media het Woensdag berig Henning is Dinsdag omstreeks 22:00 by die OK-winkel in Pretoria-Wes geskiet. “Hy was in die omgewing en het ŉ boodskap gekry van ŉ rooftog by die OK en het hom na die toneel gehaas. Hy het nie sy radio by hom gehad nie. Die voorsitter van die buurtwag het toe intussen op die groep laat weet niemand moet op die boodskap reageer nie, want die toneel is nog warm,” het Cameron gesê. Volgens Cameron is Henning op die misdaadtoneel in sy rug geskiet. “Die koeël het hom op die een of ander manier deur die kattebak en deur die sitplekke in sy rug getref. Hy is vermoedelik met ŉ AK47-aanvalsgeweer geskiet. Hy het huis toe gejaag, toe hy daar aankom vir sy vrou gesê ‘ek dink ek is geskiet’ en daarna sy bewussyn verloor.” Henning is eers na ŉ plaaslike mediese fasiliteit geneem, van daar na die Kalafong-hospitaal en toe per helikopter na Milpark gehaas. Hy het reeds ŉ operasie ondergaan waartydens sy een nier en ŉ deel van sy lewer verwyder is. Daar was ook ŉ gat in sy dikderm. Kapt. Agnes Huma, woordvoerder van die polisie, het die voorval aan Maroela Media bevestig en gesê ŉ saak van sakeroof en poging tot moord word ondersoek. Niemand is nog in verband met die voorval in hegtenis geneem nie.